《沁园春 登谪仙亭》
清代·华长发

采石矶头，蹑屐来登，兴怀谪仙。问沉香倚醉，宫袍曾着，夜郎流窜，彩笔谁怜。

一代才人，遭逢如此，漫说风流诗百篇。光万丈，但西南照彻，瘴雨蛮烟。

而今豪放谁传。道天子呼来不上船。叹骑鲸客去，只余红蓼，挂帆人远，莫问青莲。

江上清风，山间明月，何可无君一醉眠？凭高望，兄酒星如炬，牛斗之间。

作者简介：华长发(1629--1713)字商原，号沧江。无锡人。诸生。工诗词。与秦沅善，二人尝偕顾祖禹纂《方舆纪要》；擅行草楷法，与邑中孙骇禾、高世泰、严绳孙齐名，有《沧江词》。